9
Jesús oquipajtij on tlacatl yejhuan otlacat ciego
1 Ijcuac Jesús panotiaya, oquitac se tlacatl yejhuan otlacat ciego. 2 Niman on inomachtijcahuan oquitlajtoltijquej:
―Temachtijquetl, ¿tlica* otlacat ciego in tlacatl? ¿Tlen manin pampa otlajtlacojquej itajhuan, noso sa no yejhua otlajtlacoj?
3 Jesús oquimijlij:
―Otlacat ciego xpampa tla yejhua otlajtlacoj, noso itajhuan otlajtlacojquej. Yej ijcon otlacat para itech nopantlantis on tlen Dios hueli quichihua. 4 Nejhua nicchihuas itequiu on yejhuan onechajtitlan ipan in tonaltin. Tej, huajlau on tonaltin ijcuac xacaj huelis tequitis. 5 Chica ninemi ipan in tlalticpactli, niquintlamachilistia on tlacamej para cajsicamatisquej tlajtlamach† itech ica Dios.
6 Ijcuac ijcon yoquijtoj, ochijchac ipan tlajli, oquichijchiu achijtzin soquitl ican icualac, niman oquitlalilij ipan ixtololojhuan on ciego. 7 Quemaj oquijlij:
―Xhuiya xmixpajpacati ne campa naltilo itoca Siloé.
Siloé quijtosnequi “on yejhuan notitlani.”
Yejhua ica on ciego oyaj niman onixpajpac, niman ijcuac ohuajnocuepato ye hueliya tlachaya. 8 Quemaj inisiuchantlacaj‡ niman on yejhuan quixmatiyaj ica ciego catca oquijtojquej:
―¿Tlen yejhua in tlacatl xejhua on yejhuan notlajtlanechicohuiliaya?
9 Sequimej quijtohuayaj:
―Quemaj, yejhua.
Ocsequimej quijtohuayaj:
―Ca, xejhua, pero ijqui tlajtlachasnequi.
Pero sa no yejhua quijtohuaya:
―Quemaj, melahuac nejhua.
10 Quemaj oquitlajtoltijquej:
―¿Quen ijqui, tej, onochiu ica aman hueli titlacha?
11 Yejhua oquimijlij:
―Yejhua on tlacatl yejhuan itoca Jesús oquichijchiu soquitl niman onechtlalilij ipan nixtololojhuan. Quemaj onechijlij: “Xhuiya ne campa naltilo itoca Siloé niman xmixpajpaca.” Oniaj, tej, niman ijcuac oninixpajpac, ohuel onitlachix.
12 Quemaj oquitlajtoltijquej:
―¿Canon nemi on tlacatl?
Yejhua oquimijlij:
―Xnicmati.
On fariseos oquiyolcuitijquej on ciego yejhuan opajtic
13 Quemaj on yejhuan ciego catca ocuicaquej intech on fariseos. 14 Ijcuac Jesús oquichijchiu on soquitl niman oquixtlapoj on ciego, on tonajli catca ijcuac on hebreos nosehuiayaj. 15 On fariseos oquitlajtoltijquej on tlacatl ica quen ijqui aman hueli tlachaya. Yejhua oquimijlij:
―Onechtlalilij soquitl ipan nixtololojhuan, niman oninixpajpac, niman aman nitlacha.
16 Quemaj sequimej fariseos oquijtojquej:
―On tlacatl ica ijcon oquichiu xhualehua itech Dios, pampa xquitlacamati on tlanahuatijli yejhuan technahuatia para ma ca ma titequitican ipan on tonajli ijcuac titosehuiayaj yejhuan tihebreos.
Pero ocsequimej quijtohuayaj:
―¿Quen ijqui huelisquia quinchihuasquia in huejhueyi milagros tla yejhua tlajtlacolej yesquia?
Niman ijquin onotlajcoxelojquej. 17 Quemaj ocsejpa oquitlajtoltijquej on yejhuan ciego catca:
―Niman tejhua, ¿tlinon tiquijtohua ica on tlacatl yejhuan omitzimpajtilij mixtololojhuan?
Niman yejhua oquijtoj:
―Nejhua niquijtohua ica yejhua se tiotlajtojquetl.
18 Pero itlayecancahuan on hebreos xquinequiyaj quineltocasquej ica yejhua ciego catca niman ica aman hueliya tlacha, hasta oquinnotzquej itajhuan on yejhuan opajtic, 19 niman oquintlajtoltijquej:
―¿In yejhua nemotelpoch yejhuan nenquijtohuaj ciego otlacat? ¿Quen ijqui, tej, aman hueli tlacha?
20 On itajhuan oquijtojquej:
―Ticmatij ica in yejhua totelpoch niman ica ciego otlacat. 21 Pero xticmatij quen ijqui aman hueli tlacha, nion xticmatij aquinon oquimpajtilij ixtololojhuan. Yejhua xtlajtoltican. Yejhua xoc conetl niman sa no yejhua huelis mechijlis quen ijqui opajtic.
22 On itlayecancahuan hebreos yonotlajtolmacacaj para cuajquixtisquej ne tiopan san aquinon yejhuan quiteixpantilis ica Jesús yejhua Cristo. Yejhua ica ijcon oquijtojquej on itajhuan pampa quinmacajsiyaj itlayecancahuan on hebreos. 23 Yejhua ica itajhuan oquijtojquej: “Yejhua xtlajtoltican. Yejhua xoc conetl.”
24 Quemaj on hebreos ocsejpa oquinotzquej on tlacatl yejhuan ciego catca, niman oquijlijquej:
―Xtechijli ixpan Dios tlen melahuac. Tejhuamej ticmatztoquej ica on tlacatl tlajtlacolej.
25 Ijcuacon yejhua oquimijlij:
―Nejhua xnicmati tla yejhua tlajtlacolej noso ca. Yej tlinon nejhua nicmatzticaj, niciego catca niman aman nitlacha.
26 Niman ocsejpa oquitlajtoltijquej:
―¿Tlinon omitzchihuilij? ¿Quen ijqui oquichiu para omitzimpajtilij mixtololojhuan?
27 Oquimijlij:
―Yonemechijlij niman xnennechneltoquiliaj. ¿Tlica§ ocsejpa nenquinequij ma nemechijli? ¿Tlen no nenquinequij neninomachtijcahuan yesquej?
28 Quemaj ocajhuaquej, niman oquijlijquej:
―Tejhua tiinomachtijcau yejhua on tlacatl, pero tejhuamej tiinnomachtijcahuan Moisés. 29 Tejhuamej ticmatztoquej ica Dios oquinotz Moisés, pero yejhua on tlacatl, nion achijtzin xticmatij canon hualehua.
30 On tlacatl ijcuacon oquimijlij:
―¡Yejhua in nechtlatlachaltia ica nemejhuamej xnenquimatij canon hualehua niman nejhua onechimpajtilij nixtololojhuan! 31 Cuajli ticmatztoquej ica Dios xquincaqui on tlajtlacolejquej, yej san quincaqui on yejhuan quitlacaitaj niman quichihuaj on tlen yejhua quinequi. 32 Xqueman oticaquej tla yacaj quimpajtilia ixtololojhuan se tlacatl yejhuan otlacat ciego. 33 Tla yejhua in tlacatl xhualehuasquia itech Dios, xhuelisquia itlaj quichihuasquia.
34 Quemaj oquijlijquej:
―Tejhua yejhuan otitlacat tenticaj ican tlajtlacojli, ¿ticnemilia yej tejhua titechmachtis?
Niman ocuajquixtijquej ipan on tiopan.
Jesús otlajtlatoj ica on yejhuan coxcatzitzintin impan intlamachilis
35 Jesús oquimat ica on yejhuan ciego catca ocuajquixtijquej ne ipan on tiopan. Niman ijcuac oquinamic, oquijlij:
―¿Ticneltoca iConetzin Dios?
36 On tlacatl oquijlij:
―Señor, xnechijli aquinonon para huelis nicneltocas.
37 Jesús oquijlij:
―Yotiquitaca, niman sa no nejhua yejhuan ihuan titlajtojticaj.
38 Quemaj on tlacatl onotlacuenquetz ixpan Jesús, niman oquijlij:
―NoTeco, nimitzneltoca.
39 Quemaj oquijtoj Jesús:
―Nejhua onihuajlaj ipan in tlalticpactli para niquintlaxtlahuilis on tlacamej quen nonequi quiselisquej. On yejhuan xhuelij cajsicamatij on tlajtlamach ica Dios, yejhuamej niquimpalehuis para huelis cajsicamatisquej. Niman on yejhuan notenehuaj cajsicamatij, masqui xnejli, xniquimpalehuis para ma cajsicamatican. Ijcon tej, yejhuamej quen ciegos impan intlamachilis pampa xcajsicamatij on tlajtlamach itech ica Dios.
40 Quemaj sequimej fariseos yejhuan ompa ihuan nemiyaj, ijcuac ijcon ocacquej, oquitlajtoltijquej:
―¿Tiquijtosnequi ica tejhuamej quen ticiegos impan totlamachilis niman yejhua ica xticajsicamatij on tlajtlamach itech ica Dios?
41 Jesús oquimijlij:
―Tla xnencajsicamatisquiaj, xnenquipiasquiaj tlajtlacojli. Pero pampa nenquijtohuaj ica nencajsicamatij, on tlajtlacojli nemopan oncaj.
* 9:2 ¿por qué?; ¿tline? † 9:5 cosas ‡ 9:8 vecinos de él § 9:27 ¿por qué?; ¿tline?